UHulumende Usolwa NgoKungaqhubi Kuhle Uhlelo Lokuhlolwa Kwabantu iCovid-19
Ukuhlolwa kwabantu igcikwane leCovid-19 ezweni sekutshiye inengi likhathazekile lisithi uhulumende ukhanya ezilazila ekumelaneni lalo umkhuhlane, ikakhulu kuhlelo lokuhlola uzulu ukuba ulalo na leligcikwane loba hatshi. 
BULAWAYO — Izakhamizi zeMaNdebeleni ziveza imibono ehlukileyo ngomsebenzi wokuhlolwa kwabantu ukuba balegcikwane lecoronavirus, loba hatshi ngesikhathi ilizwe likulockdown. Abantu bakhala ezimathonsi ngokusebenza kukahulumende ekumelaneni leCovid 19 bethi akukhanyi ukuba ngempela uyamelana lalo umkhuhlane kulo umhlubulo welizwe. Isiphathamandla sesibhedlela seMpilo Central Hospital, uDokotela Solwayo Ngwenya uchaza abakwenzayo esibhedla ekwenqabeleni ukumemetheka kwecovid-19. ''ICorona virus eyenzakala lapha sihlola abantu abasebenza lapha, omongikazi, odokotela kanye lezigulane. Asikahloli uzulu jikelele. Lapha esibhedlela eTB Laboratories yikho lapho ehlolwa khona bebemile okwamalanga kodwa sebephinde baqala njalo ukuhlola uzulu jikelele.” UMnu Mbuso Fuzwayo olwela amalungelo oluntu engunobhala jikelele weIbhetshu likaZulu, uthi awukhanyi umsebenzi kahulumende wokumelana leCovid-19 eMaNdebeleni. ''Okwenziwa nguHulumende ngeCovid akukho, akulanto abayenzayo eMaNdebeleni ngaphandle kwestatistics njalo bambalwa abahlolwayo, akukho okunye okwenziwayo. Uhulumende akukho akwenzayo ukusizeni abantu, abadala bayadubeka, abantu basabalele yonke indawo badinga ukudla ingathi yizinja emabhimu. Ukuhlolwa kwabantu igcikwane lecovid kuphansi kakhulu ezweni.'' Isakhamuzi seKezi, uMnu Whiteman Moyo uthi abatholanga imfundiso eyeneleyo ngama mask. “Udubo esilalo ngapha yimask isigqoko sobuso sona sihluphile ngapha ngoba abantu abanye bayagqoka abanye abagqokanga. Abantu bahamba ubuso busegcekeni lezimfeni. Abesilisa abanakile njalo abakujwayelanga ukubopha ubuso Indaba yemask iyahlupha njalo uhulumende kakafundisi kahle uzulu ngokugqokwa kwemask.” Isakhamuzi seMatabeleland South uMnu Ndodana Moyo uthi uhulumende akachachi ngemibiko yecovid-19. “Uhulumende ufana lelwa licatsha ngalo umkhuhlane weCovid-19, uhlalele imibiko efana lokuthi mingaki imitshina yokuhlola igcikwane, imitshina yokugcedisa ukuphefumula, mingaki imibheda elakho ukulalisa izigulane zeCovid-19. Uhulumende uthalkale ekhohliwe, ukwelapha lokuvikela umkhuhlane lo akumqoka kuye.” Lisiyatshona ilanga izolo ugatsha olubona ngezempilakahle lokondliwa kwabantwana luveze ukuba ezweni kulabantu abangamatshumi amane lasithupha abahlolwa bafumanwa belaleli gcikwane abalitshumi lambili bengabakoBulawayo kuthi oyedwa engoweMatabeleland North kuthi ezansi yeMaNdebeleni akukabi lamuntu ohlolwe watholakala elaleli gcikwane.